b"\n_START_ARTICLE_\nRadar (pesem)\n_START_SECTION_\nSestava\n_START_PARAGRAPH_\nPesem \xc2\xbbRadar\xc2\xab\xc2\xa0je elektropop pesem zmernega tempa z elementi synthpopa. Po mnenju Poppy Cossins iz revije The Sun ima \xc2\xbbelektronske elemente R&B glasbe, ki pridejo do izraza ob ritmu srca\xc2\xab. V pesmi sintetizator ne pride do izraza, zaradi uporabe sonarja ali zvoka Dopplerjevega radarja, zaradi \xc4\x8desar so pesem ve\xc4\x8dkrat primerjali s pesmijo\xc2\xa0\xc2\xbbTainted Love\xc2\xab\xc2\xa0(1981) Soft Cella. Vokali Britney Spears so sprogramirani in njene vokale je novinar revije The Michigan Daily opisal kot \xc2\xbbtako agresivne, da so \xc5\xbee skoraj nasilni\xc2\xab. Pesem vklju\xc4\x8duje elemente eurodiska. V zaklju\xc4\x8dku Britney Spears poje samo \xc2\xbbda-da\xc2\xab. Besedilo pesmi \xc2\xbbRadar\xc2\xab\xc2\xa0govori o spolni privla\xc4\x8dnosti. V pesmi protagonistka osebi, ki jo privla\xc4\x8di da vedeti, da je na njenem radarju, hkrati pa na\xc5\xa1teva lastnosti tega mo\xc5\xa1kega. Pred za\xc4\x8detkom refrena s kitico \xc2\xbbOpazujem te / In ne morem pustiti, da mi uide\xc5\xa1\xc2\xab\xc2\xa0(\xc2\xbbI got my eye on you / And i can't let you get away\xc2\xab) razjasni svojo privla\xc4\x8dnost.\n_START_SECTION_\nSprejem kritikov\n_START_PARAGRAPH_\nPesem je s strani kritikov ob izzidu prejela v glavnem pozitivne ocene. Roger Friedman s kanala Fox News je bil eden izmed prvih, ki so povedali svoje mnenje o pesmi. Skupaj s singlom \xc2\xbbBreak the Ice\xc2\xab\xc2\xa0je pesem ozna\xc4\x8dil za \xc2\xbbnaravnost enkratno elektro-disko pesmi\xc2\xab, medtem ko je napisal, da preostali album zveni kot\xc2\xa0\xc2\xbbLas Vegas, ki se spreminja v Eurodisco.\xc2\xab Novinar revije Blender je pesmi dodelil \xc5\xa1tiri zvezdice in pol ter jo ozna\xc4\x8dil za drugo potencialno uspe\xc5\xa1nico albuma ter jo ozna\xc4\x8dila za \xc2\xbbelektropop dance pesem z refrenom, za kakr\xc5\xa1nega bi ve\xc4\x8dina pop zvezdnikov ubijala\xc2\xab. Stephen Thomas Erlewine s spletne strani Allmusic je pesem zaradi dobre produkcije imenoval za vrhunec albuma. Nekesa Mumbi Moody iz revije USA Today je napisala, da je pesem \xc2\xbbprivla\xc4\x8dna tehno groove pesem, ki vas spravi na noge\xc2\xab. Chuck Arnold iz revije People je napisal, da je pesem \xc2\xbbpodobna Rihanninim delom\xc2\xab. Cameron Adams iz revije Herald Sun je napisal, da pesem zveni kot \xc2\xbbprevzem slab\xc5\xa1ih del\xc2\xab\xc2\xa0in jo primerjal z Rihannino pesmijo\xc2\xa0\xc2\xbbSOS\xc2\xab\xc2\xa0(2006). Poppy Cossins iz revije The Sun je napisala, da pesem zveni kot \xc2\xbbskrajna dela skupine Pussycat Dolls\xc2\xab. Pesem \xc2\xbbRadar\xc2\xab\xc2\xa0je pozitivne kritike prejemala tudi potem, ko so jo izdali kot dodatno pesem z albuma Circus. Nick Levine iz revije Digital Spy je napisal, da pesem \xc2\xbb\xc5\xa1e vedno zveni enkratno, je eden izmed najbolj\xc5\xa1ih primerov robotskega popa z albuma Blackout, ki so ga pravzaprav izumili za ta album, vendar je vse skupaj od takrat zbledelo.\xc2\xab 29. julija 2009 je revija FHM pesem \xc2\xbbRadar\xc2\xab\xc2\xa0izbrala za singl tedna.\n_START_SECTION_\nDose\xc5\xbeki na lestvicah\n_START_PARAGRAPH_\n17. novembra 2007 je pesem \xc2\xbbRadar\xc2\xab\xc2\xa0zaradi dobre digitalne prodaje albuma Blackout debitirala na dvainpetdesetem mestu ameri\xc5\xa1ke glasbene lestvice, Billboard Hot Digital Songs. Pesem se je uvrstila tudi na lestvice v mnogih drugih dr\xc5\xbeavah zaradi dobre digitalne prodaje ali samo uspe\xc5\xa1nosti na radijih, kjer je zasedla zelo visoka mesta. Na irski lestvici je pesem 15. julija 2008 debitirala na sedemin\xc5\xa1tiridesetem mestu. 5. avgusta tistega leta je na lestvici zasedla dvaintrideseto mesto. Na \xc5\xa1vedski lestvici je pesem \xc2\xbbRadar\xc2\xab\xc2\xa028. julija 2008 zasedla osmo mesto ter tam ostala dva tedna. Pesem je na novozelandski lestvici 18. avgusta 2008 debitirala na sedemintridesetem mestu, dva tedna kasneje pa \xc5\xbee zasedla dvaintrideseto mesto._NEWLINE_Potem, ko so jo potrdili kot \xc4\x8detrti singl z albuma Circus, se je pesem \xc2\xbbRadar\xc2\xab\xc2\xa0ponovno uvrstila na mnoge glasbene lestvice. 29. avgusta 2009 je zasedla trideseto mesto na eni izmed ameri\xc5\xa1kih lestvic, Billboard Pop Songs. 5. septembra 2009 je kon\xc4\x8dno debitirala na lestvici Billboard Hot 100, in sicer na devetdesetem mestu, nazadnje pa je naslednjega tedna zasedla oseminosemdeseto mesto lestvice.  Postala je njena peta pesem z albuma Circus, ki se je uvrstila na to lestvico, s \xc4\x8dimer je bilo prvi\xc4\x8d, da se je pet pesmi iz enega njenega albuma uvrstilo na to lestvico. Je tudi njena dvaindvajseta pesem, ki se je uvrstila na lestvico Billboard Hot 100. Pesem \xc2\xbbRadar\xc2\xab\xc2\xa0je tudi njena enaindvajseta pesem, ki se je uvrstila na lestvico Billboard Pop Songs, s \xc4\x8dimer je Britney Spears postala najuspe\xc5\xa1nej\xc5\xa1a glasbenica na tej lestvici. Do julija 2010 je pesem \xc2\xbbRadar\xc2\xab\xc2\xa0digitalno prodala 481.000 izvodov v Zdru\xc5\xbeenih dr\xc5\xbeavah Amerike. Istega tedna je pesem zasedla petin\xc5\xa1estdeseto mesto na kanadski lestvici. Nato je 20. julija 2009 zasedla \xc5\xa1estin\xc5\xa1tirideseto mesto na avstralski lestvici, kjer pa je ostala samo en teden. 2. avgusta 2009 je pesem zasedla \xc5\xa1estin\xc5\xa1tirideseto mesto na britanski lestvici.\n_START_SECTION_\nZgodba\n_START_PARAGRAPH_\nVideospot se pri\xc4\x8dne z Britney Spears, ki prispe na polo tekmo v nekem dvorcu. Iz avtomobila izstopi oble\xc4\x8dena v brezrokavnik, kavbojke ter majico. Pri\xc4\x8daka jo njen fant in pri\xc4\x8dne peti. Sprehodita se mimo skednja, zraven katerega stoji igralec pola. Za kratek \xc4\x8das se spogledata in nato pri\xc4\x8dne peti na balkonu, s katerega opazuje drugega mo\xc5\xa1kega skozi daljnogled. Ob koncu prve kitice ji njen fant za vrat zapne ogrlico, darilo zanjo. Do konca druge kitice se prikazujejo prizori Britney Spears med petjem in opazovanjem igralca pola med obla\xc4\x8denjem. Ko se pri\xc4\x8dne refren, Britney Spears, oble\xc4\x8dena v belo obleko in velikanski klobuk, prispe na tekmo pola. \xc4\x8cez ramo pogleda polo igralca in zapoje besedilo: \xc2\xbbOpazujem te / In ne smem te izgubiti\xc2\xab\xc2\xa0(\xc2\xbbI got my eye on you / And I can\xe2\x80\x99t let you get away\xc2\xab). Ko se igra kon\xc4\x8da, odide in drugi mo\xc5\xa1ki ji sledi. Znotraj dvorca se spogledujeta in nazadnje odideta. Njen fant opazi, da manjka, ji sledi v dvorec ter na tleh vidi njeno ogrlico. Videospot se kon\xc4\x8da z Britney Spears in drugim mo\xc5\xa1kim, ki odideta v son\xc4\x8dni zahod.\n_START_SECTION_\nSprejem\n_START_PARAGRAPH_\nDaniel Kreps iz revije Rolling Stone je napisal, da je videospot za pesem \xc2\xbbRadar\xc2\xab\xc2\xa0njen naj\xc5\xa1ibkej\xc5\xa1i videospot od videospota za pesem\xc2\xa0\xc2\xbbGimme More\xc2\xab, hkrati pa ga je primerjal z videospotom za Madonnin singl \xc2\xbbTake a Bow\xc2\xab: \xc2\xbbMedtem ko se je Madonna oblekla v plemi\xc5\xa1ko senorito v stiski, garderobo Britney Spears pa je sestavljal samo ogromen klobuk elite Kentucky Derbyja.\xc2\xab\xc2\xa0Dejal je tudi, da ideja ni izvirna in jo primerjal z reklamami za di\xc5\xa1ave Britney Spears. Nadia Mendoza iz revije The Sun je napisal: \xc2\xbbPozabite na tesno oprijeto rde\xc4\x8do obleko in nepomembne drobcene stevardesaste obleke. Britney Spears se je za nas spremenila v prefinjeno osebo.\xc2\xab\xc2\xa0Pohvalil je tudi modo v videospotu: \xc2\xbbBritneyjin klobuk se ji prilega bolj kot pravim plemi\xc4\x8dem.\xc2\xab Peter Gicas iz revije E! je menil, da je bil videospot prijetna sprememba od videospotov za pesmi, kot sta\xc2\xa0\xc2\xbbWomanizer\xc2\xab\xc2\xa0in\xc2\xa0\xc2\xbbIf U Seek Amy\xc2\xab. Napisal je \xc5\xa1e, da je \xc2\xbbbolj enostaven pristop pripovedovanja tako imenovanih zgodb\xc2\xab, vendar naj bi bil \xc2\xbbmalce preve\xc4\x8d podoben preve\xc4\x8d dramati\xc4\x8dnim reklamam za njene di\xc5\xa1ave.\xc2\xab Novinar revije OK! je videospot ozna\xc4\x8dil za \xc2\xbb\xc5\xa1ik\xc2\xab, opazil pa je tudi, da precej odstopa od njenih prej\xc5\xa1njih videospotov.\n_START_SECTION_\nPromocija\n_START_PARAGRAPH_\nBritney Spears je pesem leta 2009 izvedla na turneji The Circus Starring Britney Spears. Po nastopu s pesmijo\xc2\xa0\xc2\xbbPiece of Me\xc2\xab\xc2\xa0so akrobati za kratek \xc4\x8das izvedli uvod, kjer visijo s tkanine, v ozadju pa se prikazuje nekaj podobnega nevihti. Britney Spears se je potem vrnila na oder in, oble\xc4\x8dena v \xc4\x8drn modr\xc4\x8dek s kristali Swarovski, nogavice ter usnjene \xc5\xa1kornje (vse sta oblikovala modna oblikovalca Dean in Dan Caten), pri\xc4\x8dela izvajati pesem \xc2\xbbRadar\xc2\xab. Nastop je vklju\xc4\x8deval tudi ples ob drogu, kon\xc4\x8dal pa se je z Britney Spears in plesalci, ki sredi treh obro\xc4\x8dev pozirajo, nazadnje pa jih zagrne rde\xc4\x8da zavesa._NEWLINE_Pesem so promovirali tudi s spletnim tekmovanjem DanceJam.com. Tekmovalci so morali objaviti posnetek njih med plesanjem ob pesmi \xc2\xbbRadar\xc2\xab\xc2\xa0in Britney Spears ter zalo\xc5\xbeba Jive Records so izbrali zmagovalca. Christopher Dallman je svojo verzijo skupaj z lastnimi razli\xc4\x8dicami pesmi\xc2\xa0\xc2\xbb...Baby One More Time\xc2\xab,\xc2\xa0\xc2\xbbGimme More\xc2\xab\xc2\xa0in\xc2\xa0\xc2\xbbToxic\xc2\xab\xc2\xa0vklju\xc4\x8dil na svoj EP Sad Britney, izdan 9. novembra 2009."